આ આખી ટ્રીટમેન્ટમાં જોકે લાફા મારવાની પદ્ધતિ જુદી હોય છે. ચહરા પર ઉપરની તરફ ફોર્સ જાય અને ગ્રેવિટીથી ઊંધા ભાગમાં થપાટ મારવામાં આવે તો જ એની ઇફેક્ટ દેખાય છે. એની અંદર ચોકસાઈ ન રાખવામાં આવે તો પરિણામ ઊંધું પણ આવી શકે છે એમ જણાવીને ડૉ. જયશ્રી કહે છે, ‘આપણા ચહેરા પરના અમુક એવા પૉઇન્ટ અને નસ હોય છે જેને સ્ટિમ્યુલેટ એટલે કે ઉત્તેજિત કરવાના હોય છે. એનાથી વિપરીત જ્યારે ઍક્શન લેવાય છે તો પરિણામ પણ ઊંધું આવી શકે છે. આ થાઈ થેરપીના મૂળભત સિદ્ધાંત પ્રમાણે એનર્જીલાઇનમાં જ્યાં-જ્યાં બ્લૉકેજ હોય ત્યાં ઊર્જા ઉત્પન્ન કરીને બ્લૉકેજ દૂર કરવું અને બ્લડ-સર્ક્યુલેશન વધારવું એ ઓવરઑલ તમામ પ્રકારના રોગથી લઈને ચહેરાની સુંદરતા માટે પણ અકસીર નીવડે છે. હવે બ્યુટીના જનરલ સિદ્ધાંતની વાત કરીએ તો એમાં પણ દરેક પ્રકારની ટ્રીટમેન્ટમાં બે બાબતો મુખ્ય હોય છે, એક પિન્ચિંગ અને બીજી પેટિંગ; ચીંટિયો ભરીને કે ફોર્સફુલી પ્રેશર ઊભું કરવું. સર્જરી કે સર્જરી વિનાની લગભગ દરેક સ્કિન-ટ્રીટમેન્ટમાં આ બે જ સિદ્ધાંતોનો ઉપયોગ કરીને પરિણામ મેળવવામાં આવે છે. મસાજ માત્ર તાત્કાલિક પરિણામ આપે છે, પરંતુ લૉન્ગ-લાસ્ટિંગ ગ્લો જોઈતો હોય તો આ જ પ્રકારની કોઈ ટ્રીટમેન્ટનો સહારો લેવો પડે છે. જોકે એમાં સ્કિનની અંદર રહેલા મસલ્સ અને નસો પર કામ થાય છે.’